Na temelju članka 8. stavka 1. Odluke o Stipendiji Grada Zagreba za učenike i studente na temelju socioekonomskog status (Službeni glasnik Grada Zagreba 26/21, 25/22)

**gradonačelnik Grada Zagreba**

**raspisuje**

**NATJEČAJ**

**ZA DODJELU STIPENDIJE GRADA ZAGREBA**

**ZA STUDENTE NA TEMELJU SOCIOEKONOMSKOG STATUSA**

**KOJI SU PRVI PUT UPISALI PRVU GODINU STUDIJA**

**ZA AKADEMSKU GODINU 2022./2023.**

**1.** Za akademsku godinu 2022./2023. studentima koji su prvi put upisali prvu godinu studija, na temelju socioekonomskog statusa, dodijelit će se 20 Stipendija, od čega 19 Stipendija studentima znanstveno-istraživačkih studija i 1 Stipendija studentima umjetničkih studija (u nastavku: Stipendija).

**2.** Pravo sudjelovanja na natječaju za dodjelu Stipendije imaju studenti koji ispunjavaju sljedeće uvjete:

- da su državljani Republike Hrvatske;

- da prosječni mjesečni prihod po članu studentova kućanstva, ostvaren u razdoblju od 1. siječnja do 31. prosinca 2021. ne prelazi iznos od 1.995,60 kuna;

- da su u akademskoj godini za koju se Stipendija dodjeljuje, kao redoviti studenti, prvi put upisali prvu godinu sveučilišnih preddiplomskih ili integriranih studija, kratkih stručnih studija, preddiplomskih stručnih studija u Gradu Zagrebu ili na nekoj sastavnici Sveučilišta u Zagrebu;

- da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje za tekuću akademsku godinu za trajanja statusa redovitog studenta na deset mjeseci, odnosno pet mjeseci ako u tom roku prema studijskom programu za koji je Stipendija odobrena, završava nastavni plan korisnika Stipendije, računajući od 1. listopada 2022.

Mjesečno Stipendija iznosi neto 3.800,00 kuna, odnosno 358,35 eura ( fiksni tečaj konverzije 7,53450)

**4.** Kriteriji za utvrđivanje liste kandidata za dodjelu Stipendije su socioekonomski status i uspjeh u školovanju.

Kandidati za dodjelu Stipendija za studente rangiraju se ponajprije na temelju bodova ostvarenih prema socioekonomskim statusu a potom, ako postoji više kandidata s jednakim brojem bodova na istom mjestu na rang-listi, i prema uspjehu u školovanju.

**5.** Stipendiju mogu ostvariti najviše dva kandidata iz jednog kućanstva.

Kandidati ne mogu ostvariti Stipendiju za već stečenu razinu obrazovanja.

Korisnik Stipendije ne može istodobno biti korisnik neke druge novčane stipendije financirane javnim sredstvima.

**6.** Natječaj traje 30 dana od dana objave na web stranici Grada Zagreba [www.zagreb.hr](http://www.zagreb.hr)

Ako se na Natječaj prijavljuje više kandidata iz istog kućanstva, svaka prijava s dokumentacijom treba biti poslana u zasebnoj omotnici.

Prijave za dodjelu Stipendije šalju se poštom ili osobno predaju u Pisarnicu u zatvorenoj omotnici, na adresu: Gradski ured za socijalnu zaštitu, zdravstvo, branitelje i osobe s invaliditetom, Nova cesta 1, 10000 Zagreb, s naznakom na omotnici „za Natječaj za dodjelu Stipendije Grada Zagreba za studente na temelju socioekonomskog statusa koji su prvi put upisali prvu godinu studija.

**Prijave s nepotpunom dokumentacijom ili prijave koje ne budu podnesene u roku i na način propisan ovim Natječajem, neće se razmatrati.**

**7.** Prijave se dostavljaju isključivo na ispunjenim i potpisanim obrascima koji se nalaze u prilogu ovog Natječaja ( Obrazac A1 – Prijava na Natječaj za dodjelu Stipendije Grada Zagreba za studente na temelju socioekonomskog statusa koji su prvi put upisali prvu godinu studija za akademsku godinu 2022./2023. i obrazac A2 – Izjava o članovima kućanstva).

Uz prijavu (obrazac A1) za dodjelu Stipendija potrebno je priložiti:

* 1. presliku domovnice ili elektronički izvod iz knjige državljana za kandidata;
  2. presliku izvatka iz matice rođenih za kandidata, ne stariji od dana objave Natječaja ili elektronički izvod iz matice rođenih za kandidata, ne stariji od dana objave Natječaja ( NE RODNI LIST).,
  3. presliku uvjerenja o prebivalištu za kandidata i sve članove kućanstva, ne stariji od dana objave Natječaja ili elektronički zapis o prebivalištu za kandidata i sve članove kućanstva, ne stariji od dana objave Natječaja.
  4. preslike potvrda Porezne uprave (ispostave prema mjestu prebivališta) o visini dohotka i

primitaka za kandidata i sve članove kućanstva u razdoblju od 1.1.2021. do 31.12.2021.

7.5. presliku potvrde visokog učilišta o upisu u prvu godinu akademske studija 2022./2023. (ne elektronski zapis)

7.6. presliku svjedodžbe završnog razreda srednje škole

7.7. presliku svjedodžbe o državnoj maturi (s ocjenama ostvarenim iz obveznih predmeta na državnoj maturi)

7.8. ispunjen i potpisan obrazac A2 – Izjava o članovima kućanstva.

1. **Bodovanje socioekonomskog statusa studenta provodi se prema dokazima koje je potrebno priložiti uz obrazac A1:**

**A)** za prosječni mjesečni prihod po članu kandidatova kućanstva, ostvaren u 2021. godini koji ne prelazi iznos od 1.995,60 kn, temeljem;

- preslika potvrde Porezne uprave (ispostave prema mjestu prebivališta) o visini dohotka i primitaka za kandidata i za sve članove kućanstva u 2021. godini;

- preslika uvjerenja o prebivališta za sve članove kandidatova kućanstva, ne starije od dana objave Natječaja i ispunjen i potpisan obrazac Izjave o članovima kućanstva

**B)** za kandidata kojemu je jedan roditelj umro, nestao ili nepoznat ili koji živi u kućanstvu s jednim roditeljem, temeljem:

- preslike smrtnog lista ili izvadak iz matice umrlih za preminulog/e roditelja/e;

- preslike potvrde nadležnog tijela o nestalom roditelju/ima;

- preslike izvatka iz matice rođenih za kandidata, ne starijeg od dana objave Natječaja (ako je iz istog vidljivo da je jedan roditelj nepoznat) ili elektronički izvod iz matice rođenih za kandidata, ne stariji od dana objave Natječaja ( ako je iz istog vidljivo da je jedan roditelj nepoznat),

- preslika pravomoćnog rješenja ili presliku pravomoćne presude o razvodu braka ili druga odluka koja regulira uzdržavanje kandidata dok se redovito školuje;

- preslike uvjerenja o prebivalištu roditelja s kojim kandidat živi, ne starije od dana objave Natječaja ili elektronički zapis o prebivalištu, ne stariji od dana objave Natječaja i ispunjen i potpisan obrazac A2 - Izjava o članovima kućanstva

**C)** za kandidata čija su oba roditelja umrla, nestala ili nepoznata ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi, temeljem:

- preslike smrtnog lista ili izvadak iz matice umrlih za preminule roditelje;

- preslike potvrde nadležnog tijela o nestalom roditelju/ima;

- preslike izvatka iz matice rođenih za kandidata ne stariji od dana objave Natječaja ili elektronički izvod iz matice rođenih za kandidata ne stariji od dana objave Natječaja ( ako je iz istog vidljivo da su oba roditelja nepoznata),

- preslike pravomoćnog rješenja ili uvjerenja nadležnog centra za socijalnu skrb da je kandidat pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi izdanog u tijeku trajanja Natječaja;

**D)**  za kandidata koji živi u kućanstvu s bratom ili sestrom koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi:

D.1. za braću i sestre predškolske dobi;

- ispunjen i potpisan obrazac Izjave o članovima kućanstva;

- preslika izvatka iz matice rođenih za kandidata ne stariji od dana objave Natječaja ili elektronički izvod iz matice rođenih za svakog brata ili sestru, ne stariji od dana objave Natječaja; - preslika uvjerenja o prebivalištu ili elektronički zapis o prebivalištu za svakog brata ili sestru, ne stariji od dana objave Natječaja

D.2. za braću i sestre u sustavu redovitog osnovnoškolskog, srednjoškolskog i visokog obrazovanja

- ispunjen i potpisan obrazac Izjave o članovima kućanstva,

- preslika izvatka iz matice rođenih ili elektronički izvod iz matice rođenih za svakog brata ili sestru, ne starije od dana objave Natječaja,

- preslika uvjerenja o prebivalištu ili elektronički zapis o prebivalištu za svakog brata ili sestru, ne stariji od dana objave Natječaja

- preslika potvrde škole/visokog učilišta ili elektronički zapis da se kandidatov brat ili sestra starosti do 26 godina nalaze na redovnom školovanju u školskoj/akademskoj godini 2022./2023. za svakog brata ili sestru, ne starije od dana objave Natječaja;

D.3. za braću i sestre koji su korisnici prava na doplatak za pomoć i njegu ili prava na osobnu invalidninu:

- ispunjen i potpisan obrazac Izjave o članovima kućanstva,

- preslika izvatka iz matice rođenih ne starije od dana objave Natječaja, ili elektronički izvod iz matice rođenih za svakog brata ili sestru, ne starije od dana objave Natječaja,

- preslika uvjerenja o prebivalištu ili elektronički zapis o prebivalištu za svakog brata ili sestru, ne stariji od dana objave Natječaja,

- preslika rješenja o priznavanju prava na doplatak za pomoć i njegu ili osobnu invalidninu i dokaz o uplati u rujnu 2022. (uplata za 8. mjesec 2022.) ili preslika potvrde centra za socijalnu skrb da brat ili sestra kandidata ostvaruje pravo na doplatak za pomoć i njegu ili osobnu invalidninu za svakog brata ili sestru, ne starije od dana objave Natječaja;

**E)** ako je kandidat roditelj:

- preslika izvatka iz matice rođenih ne starije od dana objave Natječaja ili elektronički izvod iz matice rođenih za svako dijete kandidata, ne stariji od dana objave Natječaja

**9. Bodovanje uspjeha na studiju provodi se prema dokazima koje je potrebno priložiti uz obrazac A1:**

- presliku svjedodžbe završnog razreda srednje škole

- presliku svjedodžbe o državnoj maturi (s ocjenama ostvarenim iz obveznih predmeta na državnoj maturi)

**10.** Prijedlog rang-liste studenata koji su prvi put upisali prvu godinu studija za dodjelu Stipendije s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune, nepravovremene ili ne ispunjavaju uvjete natječaja bit će objavljen na web-stranici Grada Zagreba [www.zagreb.hr](http://www.zagreb.hr) u roku od 60 dana od dana isteka roka za podnošenje prijava.

Gradonačelnik utvrđuje konačnu listu za dodjelu Stipendije.

**11.** Nakon završetka školovanja, korisnik Stipendije obvezan je zaposliti se i raditi na području Grada Zagreba, odnosno uz suglasnost davatelja Stipendije, na području Republike Hrvatske, najmanje onoliko vremena koliko je primao Stipendiju.

Korisnik Stipendije dužan je vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za trajanja ugovora o korištenju Stipendije primao drugu novčanu stipendiju financiranu javnim sredstvima, ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija, ako se ne zaposli u Gradu Zagrebu, odnosno uz suglasnost davatelja Stipendije, na području Republike Hrvatske i ne odradi onoliko vremena koliko je primao Stipendiju te ako bez opravdanog razloga i u roku ne dostavi podatke o školovanju i zaposlenju.